Իրանում երկրաշարժի պատճառով զոհերի թիվը հասել է 5ՕՕ-ի
Իրան-իրաքյան սահմանին տեղի ունեցած երկրաշարժը խլել է ավելի քան 500 մարդու կյանք: Հազարավոր մարդիկ մնացել են անօթևան: Պաշտոնական աղբյուրները նշում են, որ երկրաշարժին հաջորդել է ավելի փոքր 193 ցնցում:
Իրանի իշխանությունները շարունակում են օժանդակություն ցուցաբերել իրան-իրաքյան սահմանին օրերս ավելի քան 7 բալանոց երկրաշարժից տուժածներին: Երկրաշարժը խլել է ավելի քան 500 մարդու կյանք, ավերել հազարավոր տներ: Այն զգացվել է իրանյան առնվազն 14 շրջաններում: Աղետի գոտի է այցելել նախագահ Հասան Ռոհանին, ով խոստացել է, որ տուժածներին կցուցաբերվի անհապաղ օգնություն: «Ցանկանում եմ հավաստիացնել բոլոր տուժածներին, որ կառավարությունը կօգտագործի իր բոլոր միջոցները կարճ ժամկետներում բոլոր խնդիրները կարգավորելու համար»,- հայտարարել է նախագահը: Երկրաշարժից ամենաշատը տուժել է Սարփոլ Էզեհաբ քաղաքը: Քաղաքում իրականացվում են փրկարար աշխատանքներ՝ մարդկանց փլատակներից դուրս բերելու համար: «Ես կորցրել եմ երեք հարազատ: Ընտանիքիս մեկ անդամը վիրավորվել է, երեքը՝ զոհվել՝ որդիս, նրա կինը և թոռնիկս»,- ասում է ֆերմեր Սոուֆլ Ալբասելը: Իրաքում զոհերի թիվը անհամեմատ ցածր է: Այստեղ գրանցվել է 7 զոհ: Քրդստանի Դարբանդիխան քաղաքն ամենամեծաթիվ տուժածների թվում է: Քաղաք են այցելել շրջանային իշխանությունների ներկայացուցիչներ: «Ամենուրեք քաոս էր: Սեղաններն ու սպասքը շուր էին եկել, դրսում տիրում էր խուճապ: Դա տևեց որոշ ժամանակ: Սա առաջին անգամ էր, որ ականատես եղա նման իրավիճակի: Ես շոկի մեջ էի: Մենք նայում էինք դրսից շենքի վրա, որը շարժվում էր»,- ասել է տեղի բնակիչ Բարզան Սադիքը: Երկու երկրների իշխանությունները նշում են, որ համագործակցում են էլեկտրոնային և հեռախոսային գծերի վերականգման ուղղությամբ, ինչպես նաև ճանապարհների վերանորոգման հարցում՝ օգնությունը ժամանակին հասցնելու համար: